CiU finalment vota en contra de les patents de programari al Senat espanyol però continua oposant-se al programari lliure
D'acord amb la [intervenció](http://www.senado.es/legis8/publicaciones/pdf/senado/ds/PS0027.PDF) de la senadora per Girona [Rosa Núria Aleixandre i Cerarols](http://bd.convergencia.org/info/cdc/pubCerca.veure_persona?p_id=1826), de la qual es fan ressò en el lloc web del [Libro Blanco del software libre en España](http://www.libroblanco.com/html/modules.php?op=modload&name=News&file=article&sid=265&mode=thread&order=0&thold=0), el grup de [CiU](http://ciu.info/) continua amb la seva política de rebuig a la implantació progressiva del [programari lliure](http://www.gnu.org/philosophy/free-sw.ca.html) al considerar-la una opció de més car desenvolupament i manteniment, i propi de països on es fa un menor ús del programari, com ara Mèxic i Perú. Aquestes declaracions es feren arran de la [moció](http://www.senado.es/legis8/publicaciones/html/maestro/index_I0137.html) presentada al [Senat espanyol](http://www.senado.es/) pel grup [Entesa Catalana de Progrés](http://www.senado.es/legis8/grupos/GPECP_index.html) en contra de la [directiva europea sobre patents de programari](http://swpat.ffii.org/papers/europarl0309/cons0401/st09051/st09051.html). Malgrat mostrar les seves reserves inicials perquè aquesta pogués ser una llei d'implantació del programari lliure a l'Administració i considerar que l'alfabetització tecnològica europea es sustenta primordialment en patents com les posseeix [Microsoft](http://www.microsoft.com/); finalment optaren per sumar-se en contra de les [patents de programari](http://www.softcatala.org/articles/article20.htm) a Europa juntament amb la resta de grups polítics del Senat espanyol. Actualització: Convergència Democràtica de Catalunya matisa la seva posició. Veure comentaris a la notícia Aquesta moció insta el Govern espanyol a reafirmar-se en un futur en la seva [oposició](http://www.min.es/ministerio_informa/notas_prensa/np18-05-04.htm) i al mateix temps a sensibilitzar sobre el tema als eurodiputats de l'Estat espanyol. L'aprovació per unanimitat de la moció ha estat [aplaudida](http://www.nosoftwarepatents.com/phpBB2/viewtopic.php?t=338) per moltes organitzacions d'arreu d'Europa que estan fent campanya en [contra de les patents de programari](http://www.nosoftwarepatents.com/). Com a mostra d'agraïment, l'organització [Hispalinux](http://www.hispalinux.org/) ha obert un lloc web per tal que els internautes puguin enviar-hi els seus [missatges de gratitud](http://graciassenado.hispalinux.es/). Paral·lelament, els comentaris de la coalició al Senat han estat rebuts amb [enuig](http://cplte.blogspot.com/2005/02/ciu-contra-el-programari-lliure.html) des de la comunitat catalana a favor del programari lliure, els quals s'han interpretat com una greu manca de coneixement en el camp i una submissió a les polítiques de [FUD](http://www.libervis.com/modules/mylinks/) (de l'anglès por, incertesa i dubte) de les [campanyes de l'empresa de Redmon](http://www.microsoft.com/windowsserversystem/facts/). Durant l'anterior govern, el grup de CiU conjuntament amb el [PP](http://www.ppcat.org/), votà [en contra](http://www.softcatala.org/admpub/ciu.htm) en el [Parlament](http://www.parlament-cat.net/) a una [proposició de llei sobre l'adopció del programari lliure](http://www.softcatala.org/admpub/proposta.htm). Aquest grup també rebé [àmplies crítiques](http://xosi.net/node/view/7) per la preferència de solucions privatives i la seva gestió al voltant del projecte d'[Administració Oberta](http://www.softcatala.org/articles/article25.htm). [Softcatalà](http://www.softcatala.org/) vol recordar que gràcies al [programari lliure](http://www.softcatala.org/articles/article28.htm) ha estat possible arribar a una [progressiva normalització lingüística](http://www.softcatala.org/articles/article39.htm) de la llengua catalana a la informàtica i a la xarxa, per exemple, amb la tasca de traducció de Softcatalà mateix i altres col·lectius. Mitjançant el programari lliure, també ha estat possible des del desenvolupament d'Internet a la creació de moltes de les eines que estan ajudant el català a abandonar el seu estatus de [llengua minoritzada](http://www.softcatala.org/articles/article05.htm).
